ועדת החינוך, התרבות והספורט, כנסת 16, פרוטוקול מספר 127, 2003-12-29 10:00

אילן שלגי: שלום לכולם, אני מתכבד לפתוח את ישיבת הוועדה.

אילן שלגי: הישיבה הזאת היא ישיבת המשך בנושא הצעת חוק הקולנוע - סעיף 105 בהצעת חוק המדיניות הכלכלית.

אילן שלגי: אנחנו אמורים להתייחס להצעת האוצר לבטל את סעיף 11(ב) לחוק הקולנוע.

אילן שלגי: קיימנו על כך דיון די מפורט בישיבה הקודמת.

אילן שלגי: בינתיים הודיע לי נציג האוצר שיש לו הודעה עבורנו.

אילן שלגי: מר פרננדס, בבקשה.

חיים פרננדס: בעקבות הסיכום שאליו הגיעו מועצת הקולנוע, משרד החינוך ומשרד האוצר, סיכום שהוצג בפני הוועדה בישיבתה הקודמת בנושא הזה, החליטו המשרדים להגיש איזושהי הצעת חוק ולשלב אותה במסגרת חוק התוכנית הכלכלית.

חיים פרננדס: הצעת החוק הזאת אומרת ביטול אותו סעיף בחוק הקולנוע שמדבר על הקישור לשיעור התמלוגים.

חיים פרננדס: מהדיון שהתקיים בוועדה בישיבה הקודמת התרשמנו שהיכולת של הסעיף הזה לגרוף תמיכה בוועדה היא מוגבלת.

חיים פרננדס: לפיכך אנחנו מציעים להעלות את הסעיף הזה להצבעה ולראות מה יהיו התוצאות.

אילן שלגי: אני מבין שאם אנחנו נחליט להתנגד לשינוי, כלומר התנגדות לביטול סעיף 11(ב), לא תהיה הסתייגות של האוצר.

חיים פרננדס: נכון.

אילן שלגי: הובעה כאן חוסר שביעות רצון מהאפשרות שתקציבי הקולנוע ייפגעו.

אילן שלגי: היו הצעות של חברי ועדה נכבדים, כולל שלי, לקבוע רף מינימום.

אילן שלגי: היה מי שדיבר על רף מינימום ומכסימום.

אילן שלגי: מה שנראה לי נכון הוא שבשלב הזה אנחנו נחליט על התנגדות לשינוי החוק, כך שלא יבוטל סעיף 11(ב), ובהזדמנות קרובה, בתחילת 2004, נקיים דיון ונבדוק מה הם התקציבים שעברו לקולנוע ב-2003, אם הושלם מה שהובטח ומה הולך לקרות ב-2004.

יורם חטב: לאור מה שהיושב ראש אמר, מה היחס בין תקפותו של החוק לבין ההסכם?

אילן שלגי: זה בדיוק מה שאנחנו נבחן בחודש ינואר.

אילן שלגי: בשלב זה נראה לי נכון שאנחנו לא נאפשר את ביטול סעיף 11(ב).

יוסי שריד: למה לא נעשה את שני הדברים בעת ובעונה אחת?

יוסי שריד: כלומר, למה לא להתנגד לביטול סעיף 11(ב) ונקבע את המינימום?

אילן שלגי: כי מה שעלול לקרות זה שאז תוגש הסתייגות על-ידי האוצר ונמצא את עצמנו לא מצליחים במליאה.

אילן שלגי: כך יצא שכרנו בהפסדנו.

יוסי שריד: מה יהיה בחודש ינואר?

אילן שלגי: אני רוצה להיות אופטימי שבחודש ינואר אנחנו נגרום לכך שתקציבי הקולנוע יהיו לפחות כמו ב-2003.

אילן שלגי: אחרת, אני חושב שזה "תפסת מרובה לא תפסת".

יוסי שריד: על-פי השכל הישר זה בדיוק להיפך.

יוסי שריד: אם בתוך דיוני התקציב אנחנו לא נצליח לעשות את זה, לאחר דיוני התקציב אין שום סיכוי בכלל להעביר את זה.

יוסי שריד: אני לא יודע מה הסיכוי עכשיו, כי יכול להיות שהסיכוי עכשיו הוא לא גדול, אבל הוא בוודאי יותר קטן לאחר שדיוני התקציב יסתיימו ואחרי שתהיה כבר אנחת רווחה.

יוסי שריד: לא יפרמו אחר כך את התקציב.

יוסי שריד: אני לא חושב שיש לזה שמץ של סיכוי.

יוסי שריד: אני מציע שעכשיו נשאיר גם את סעיף 11(ב) וגם נקבע את המינימום בעת ובעונה אחת.

יוסי שריד: שמענו הודעה שהאוצר לא יתנגד להחלטת הוועדה.

יוסי שריד: אם שמענו הודעה, אז בואו נכבד אותה.

יוסי שריד: למה להיות תמיד נגד האוצר?

אילן שלגי: האוצר התייחס להחלטת הוועדה לעניין אי ביטול סעיף 11(ב).

יוסי שריד: לא, זה לא מה ששמעתי.

חיים פרננדס: זה מה שהבנת, חבר הכנסת שריד.

אילן שלגי: נשאל את מר פרננדס אם הוא יוכל לתת לנו גם התחייבות שלא תהיה הסתייגות של האוצר אם נחליט על רף מינימום.

חיים פרננדס: אני אחזור על מה שאמרתי, כנראה שלאנשים כאן יש שמיעה סלקטיבית ומעדיפים לא להבין את מה שאני אומר.

חיים פרננדס: אני אומר שוב, במידה שהוועדה תחליט לא לקבל את הצעת החוק, כלומר את אותו סעיף בהצעת החוק התכנית הכלכלית, כמו שהוא מנוסח כרגע ותדחה אותו, משרד האוצר לא יגיש הסתייגות.

איתן כבל: מהניסיון שיש לנו הרי ברור שבינואר או פברואר האוצר יגיש לכנסת הצעת תקציב חדשה ומתוקנת.

איתן כבל: יש עכשיו לממשלה רוב של 68 חברי כנסת וכבר היינו צריכים היום להתחיל את דיוני התקציב, אבל האוצר לא מצליח להעביר את התקציב, כי עכשיו כל אחד שולח את ידו לחבילה שלו.

איתן כבל: האוצר, לפחות על-פי מה שאנחנו שומעים בכלי התקשורת, הולך ומתגמש ומתקפל בנושאים שונים.

איתן כבל: אני מניח שכאשר הצעת התקציב שמונחת על השולחן תעבור, שר האוצר כבר יודיע שבתנאים האלה הוא לא יוכל לעמוד והוא יצטרך להביא בעוד חודש-חודשיים הצעת תקציב חדשה ומתוקנת.

איתן כבל: לפיכך אני טוען שמה שלא נצליח עכשיו, לא נצליח בינואר.

איתן כבל: אם יש בכלל יש זמן מתאים - כי יכול להיות שהסיכויים לכך הם קטנים מאוד או שזה כמעט בלתי אפשרי - זה עכשיו, כי בינואר זה בוודאי לא יהיה.

איתן כבל: זה הקל וחומר.

איתן כבל: אני פונה אליך אדוני, יושב-ראש ועדת החינוך, אתה גם חבר בסיעת שינוי שיש לה "ייחודיים" לנושא התרבות, ואם אתם חושבים שהנושא הזה הוא בנפשכם ושהנושא הזה הוא חשוב - אני גם מניח שהפעם אין איזו קרן שפע שהאוצר נותן לכם לחלק על-פי רצונכם - ראוי שתעלו את הנושא הזה במלוא חריפותו.

איתן כבל: מבחינתנו אתם תקבלו את כל הגיבוי לכך.

איתן כבל: בכל מקרה, אם לא עכשיו, אימתי?

שחר ולנר: הבעיה שעלתה בישיבה הקודמת של הוועדה היא העובדה שהתקציב שמועבר לחוק הקולנוע תלוי בוועדת הכלכלה ובקביעת התמלוגים שנקבעים שם.

שחר ולנר: האוצר הציג במצגת שהוא נתן בישיבה הקודמת שכל שנה מקוצצים התמלוגים.

שחר ולנר: כל שנה מופחתים הכספים האמורים לעבור לחוק הקולנוע.

שחר ולנר: זו הסיבה שהוועדה, ובצדק, אמרה שצריך לקבוע סף מינימום.

שחר ולנר: סף המינימום הזה נוסח גם במכתבו של יושב-ראש הוועדה וגם בעל פה על-ידי כל חבר בוועדה.

שחר ולנר: לכן להשאיר את ההצעה של האוצר לפיה הוא ימשוך את הצעתו - או שהאוצר לא יסתייג במידה שהוועדה תתנגד - זה למעשה לא לעשות כלום.

שחר ולנר: הם יגידו שבוועדת החינוך הם הפסידו את המאבק הזה, אבל בוועדת הכלכלה יהיה להם הרבה יותר פשוט, כי שם יש את כל הזכיינים, שם יש את כל הגופים המשדרים שהם בעד הורדת התמלוגים.

שחר ולנר: לכן בהצעה של פורום היוצרים, שהועברה לכול חברי הכנסת, קבענו סעיף - שאני מבין שברמת העיקרון שלו הוא אומץ על-ידי חברי הוועדה.

שחר ולנר: הסעיף קובע סכום תמלוגים לפי ההכנסות של הגופים המשדרים וכן רף מינימום, כדי שזה לא יהיה נתון לשינויים חדשות לבקרים בוועדת הכלכלה.

שחר ולנר: אנחנו מבקשים לקבוע גם רף מינימום וגם לקבוע אחוז מההכנסות של הגופים המשדרים לפי החוקים השונים, שזה חוק הרשות השנייה וחוק התקשורת-בזק.

שחר ולנר: כך לא נהיה נתונים ללחצים וסחיטות יום-יומיות מצד האוצר.

יורם חטב: התרשמתי מהסער שבה הסתיימה הישיבה הקודמת.

יורם חטב: הרחתי ריח של אבק שריפה מכיוון האוצר.

יורם חטב: אני שואל אתכם, חברי הכנסת, כי אתם מכירים את המנגנון כאן - בעצם היו לנו על כפות המאזניים שני דברים: חוק שמבטיח לנו סטרוקטורה יציבה וכסף.

יורם חטב: אם האוצר מחליט למשוך את הצעתו - ועדיין, למרות שנציג האוצר חזר על זה פעמיים, גם אני, למרות שלא נבחנתי במבחן האי.

יורם חטב: קיו.

יורם חטב: של ערוץ 2, לא הצלחתי להבין בדיוק מה הוא אומר - האם זה אומר שהוא גם עשוי או עלול למשוך כליל את הצעת השינוי שלו?

יורם חטב: מה שיקרה למעשה הוא שאנחנו ניוותר עם החוק, בלי ההסכם ועם תמלוגים שיורדים במדרון מאוד תלול.

יורם חטב: למעשה שנת 2004 תהיה שנת קריסה.

יורם חטב: בכל הפעמים שזומנו לוועדת הכלכלה בנושא התמלוגים, בעצם היתה לנו מנטרה אחת: תעשו מה שאתם רוצים, רק אנא מכם, תבטיחו איזשהו סכום רצפה נורמלי, מינימלי, לקולנוע.

יורם חטב: אני חושב ש-61 מיליון שקלים הוא סכום רצפה.

יורם חטב: כשחושבים על זה במושגים של חוץ-לארץ - 61 מיליון שקלים הם כ-12 מיליון דולר - נדמה לי שזה שני סרטים לא budget , גם באירופה וגם בארצות הברית.

יורם חטב: כלומר, זה סכום באמת מגוחך שמפרנס פה תעשייה ענקית.

יורם חטב: אני מבין שהאוצר רוצה או אולי קיבל הוראה להביא את קרקפתו של חוק הקולנוע הביתה.

יורם חטב: לנו חשוב הסכום המינימלי שמתחתיו התעשייה הזאת מתמוטטת.

יורם חטב: אנא מכם, אתם שמבינים בצנרת הזאת, איך אנחנו מונעים שיווצר פה מאבק של תיישים מול קרניים דוקרות, כאשר בסופו של דבר אנחנו נישאר אולי עם חוק, אבל בלי תקציב, או שמא נישאר עם תקציב, אבל בלי החוק, שגם זה מצב לא טוב.

יורם חטב: איך אנחנו מוצאים פה את הדרך?

אייל מלובן: בישיבה הקודמת היושב-ראש ביקש נתונים מהאוצר והיינו שמחים לקבל אותם.

אילן שלגי: מר פרננדס, בישיבה הקודמת ביקשנו שתעביר נתונים על חובות העבר.

אילן שלגי: גם שלחתי על כך מכתב לשר האוצר ב-7 בדצמבר ותזכורת ב-17 בדצמבר, אבל עד עכשיו לא קיבלנו את הנתונים האלה.

אילן שלגי: אני מבין שלא הגעת עם הנתונים.

אילן שלגי: הנתונים האלה יקלו עלינו בחודש ינואר לבוא ולהתחשבן עם האוצר, כאשר נדמה לי שלא לחינם האוצר היה מעוניין שבאותו הסכם תהיה מחיקה של חובות עבר, בלי שאף אחד ידע מה הם.

אילן שלגי: לשאלתו של מר חטב - בעצם האוצר מבין שסעיף 11(ב) לא ישונה, כי גם אם היום אנחנו לא נקבל שום החלטה, המשמעות היא שהוועדה לא סיימה את הדיון וחוק ההסדרים יונח תוך יום או יומיים בלי הסעיף הזה.

אילן שלגי: המשמעות היא שסעיף 11(ב) נשאר בתוקפו.

אילן שלגי: זאת על-פי חוות הדעת של היועצת המשפטית של הכנסת.

אילן שלגי: אני מעדיף להגיע לזה בצורה מסודרת, כלומר שתהיה החלטה של הוועדה שאומרת שאנחנו מתנגדים לסעיף 105 בחוק ההסדרים.

אילן שלגי: אפשר גם להגיע לידי אותה תוצאה על-ידי כך שלא נקבל שום החלטה.

יורם חטב: ואז הם עלולים לטעון מול משרד החינוך שההסכם בטל, כי אחד התנאים לקיומו של ההסכם, זה קבלת החוק.

אילן שלגי: הסיכון הזה קיים.

אילן שלגי: לעומת זאת יש סיכון כפול שאם אנחנו נקבל החלטה רחבה יותר, כפי שהציע עורך-דין ולנר וכפי שהוצע בישיבה הקודמת על-ידי חברי הכנסת, האוצר יגיש אז הסתייגות למליאה.

אילן שלגי: ואז במליאה, ביחד עם סדרת ההצבעות, כל העניין ייפול ותמצא את עצמך עם חוק שאין בו את סעיף 11(ב).

אילן שלגי: אז זה יהיה "תפסת מרובה לא תפסת".

יוסי שריד: במליאה העניין לא נופל כאילו אצבע אלוקים מפילה אותו.

אילן שלגי: אני מבין למה אתה מתכוון.

אילן שלגי: אתה רוצה שאני וכל חברי הקואליציה נצביע בסעיף הזה נגד עמדת הקואליציה.

יוסי שריד: אני לא רוצה כלום, אני רק אומר שבמליאה שום דבר לא נופל בהינף אצבע אלוקים, אלא מצביעים שם בני אדם.

יוסי שריד: אני לא יודע להשיב על השאלה ששאל יורם חטב, אני רק יודע שבדרך א' או בדרך ב' האוצר לא רוצה לתת לכם כסף.

יוסי שריד: הוא יעשה הכול כדי לא להעביר לכם כסף בשנה הבאה.

יוסי שריד: אתם יודעים שגם כשמעבירים אז לכאורה לא מעבירים, כי מוציאים את הנשמה, ואם בכלל אז נותנים את זה ברגע האחרון ואתה לא יכול לעשות עם זה הרבה.

יוסי שריד: בגלל זה אנחנו גם לא מקבלים את הדוח על החובות.

יוסי שריד: אני, על-פי המזג שלי, הייתי מנהל את כל העניין אחרת.

יוסי שריד: אם יש דרישה של ועדה לקבל נתונים והנתונים לא מתקבלים, אני חושב שהוועדה לא נטולת אמצעים כדי לומר לאוצר ולהבהיר לו, גם בדרך של חקיקה, מה היא חושבת על ההתנהלות הזאת.

יוסי אורן: אין לנו מושג לגבי סכום - לא לפי עמדת האוצר, לא של 61 ולא של 81.

יוסי אורן: מחר יכול לעבור בחוק איזשהו סכום, שאין לי שום מושג איך חישבו אותו, כפי שעד הרגע הזה אני גם לא מבין איך היה החישוב של 2003.

יוסי אורן: אין לנו נתונים והאוצר מסרב לתת אותם ולכן מה שיקרה הוא שנגיע לחקיקה והאוצר יכניס סכום כלשהו, לא משנה כרגע אם הוא צמוד ולמה, וזה יהיה הסכום בתקציב.

יוסי אורן: האוצר עושה את זה באופן שרירותי.

אילן שלגי: בתקציב אין סכום.

אילן שלגי: היום סעיף 11(ב) לחוק הקולנוע, שיישאר בתוקפו, אומר שאתם תקבלו מחצית מהתמלוגים.

אילן שלגי: השאלה היא מה סכום התמלוגים, איזה סכום יהיה בעתיד וגם מה הוא היה בעבר.

אילן שלגי: לכול ההתחשבנות הזאת אנחנו נוכל להיכנס כאן בחודש ינואר.

אייל מלובן: הכוונה היא שסעיף 11(ב) יישאר ויצטרכו להעביר 50% מ-, אבל הסכום הזה הוא סימן שאלה, שגם כבוד היושב-ראש לא יודע אותו.

אייל מלובן: אם מחר יחליטו להעביר רק 48 מיליון, יגידו שרוצים 20 מיליון שקלים מה-61 שנתנו.

אייל מלובן: כך לא נוכל לעולם להוכיח את זה מולם.

אילן שלגי: אנחנו נוכל.

אילן שלגי: אני מבטיח לך שנוכל וזה לא עניין לוועדת הכלכלה, אלא עניין לוועדה הזאת.

אילן שלגי: ועדת הכלכלה קובעת מה גובה התמלוגים.

יוסי שריד: איך נוכל?

יוסי שריד: אם אתה לא מקבל נתונים, אז איך נוכל?

אילן שלגי: אנחנו נאלץ את האוצר לתת נתונים.

יוסי שריד: אז תאלץ אותם עכשיו.

איתן כבל: עדיף עכשיו.

שרה פון שוורצה: אני מסכימה לדבריו של חבר הכנסת שריד.

שרה פון שוורצה: אני חושבת שזה הדבר הבסיסי ואנחנו לא יכולים לחכות לחודש ינואר, אלא לעשות את זה עכשיו.

שרה פון שוורצה: איך אפשר לדון במשהו - מה גם שהיו דיונים קודמים - כאשר אף אחד לא יודע מה ה-X הנעלם.

שרה פון שוורצה: לוועדה יש סמכות והיא חייבת לדרוש מהאוצר את הנתונים האלה.

שרה פון שוורצה: אלה כספים שחייבים לנו.

שרה פון שוורצה: אני ממש מרגישה שזכינו בלוטו, יש סיכוי שאנחנו עומדים על סכום גדול.

אילן שלגי: אני מבטיח לך שאנחנו נמשיך ונדרוש את זה מהאוצר ואני גם מאמין שנקבל את זה.

יוסי שריד: זה שנמשיך ונדרוש זה בטוח.

אילן שלגי: האוצר, בתוך קדחת העבודה והלחץ בחודש דצמבר לא הגיע לזה.

אילן שלגי: זה באמת לא ראוי ואנחנו בוודאי נביע על כך מחאה.

איתן כבל: כלומר, האוצר מגדיר הגדרות, אבל הוא לא יודע מה הסכום היום.

אילן שלגי: אני מניח שזה נובע מתוך כך שהאוצר לא גבה את כל מה שמגיע לו.

אילן שלגי: אולי זה מפליא, אבל כך קרה פה.

מתן וילנאי: אדוני היושב-ראש, צריך את האצבע שלי או שזה עובר גם כך?

אילן שלגי: השאלה היא מה עובר.

אילן שלגי: על זה אנחנו מדברים.

מתן וילנאי: שלא מבטלים את חוק הקולנוע?

אילן שלגי: נכון, לא מבטלים את חוק הקולנוע.

אילן שלגי: השאלה היא אם ללכת רחוק יותר ובכך להסתכן ב"תפסת מרובה לא תפסת" או לומר שאנחנו לא מאפשרים את ביטול סעיף 11(ב).

אילן שלגי: נקודה.

אילן שלגי: ובכל השאלה כמה כסף יקבל הקולנוע נדון בקרוב, אחרי שנגמור את הפרשה הזאת.

איתן כבל: ואז זה תפסת, לא תפסת.

יוסי שריד: אני אסביר את זה באופן מעט שונה.

יוסי שריד: היושב-ראש מאמין שבחודש ינואר הוא יצליח לפרוץ את התקציב.

אילן שלגי: לא אמרתי את זה.

איתן כבל: במילים של עבודת הכנסת, זה מה שאמרת.

יוסי שריד: חבר הכנסת כבל - איש פשוט - ואני - איש פשוט - חושבים שגם היום זה מסובך, אבל בחודש ינואר זה חסר כל סיכוי.

יוסי שריד: לכן אנחנו רוצים לתפוס מרובה ולומר שלא אם 11(ב) מבוטל או לא, זה מוסכם, אבל כסף אין מזה, כי לא יודעים מה התמלוגים, מה גם שלא יודעים מה היו התמלוגים בעבר, לא כל שכן מה יהיו התמלוגים בעתיד.

יוסי שריד: על כן, על-פי גישתנו המפורסמת, ובגלל זה אנחנו אנשי שלמות הארץ מאז ומתמיד, אנחנו רוצים לתפוס מרובה ולומר גם על 11(ב) וגם להציב איזשהו רף מינימום של יפחת מ-.

יוסי שריד: בדרך כלל במדינות מתוקנות לא יודעים מה יהיה בעתיד, אצלנו גם לא יודעים מה היה בעבר.

יוסי שריד: אצלנו העבר יותר שנוי במחלוקת מאשר העתיד.

יוסי שריד: אני אומר למה בכל זאת יש היגיון ב-61 מיליון שקל, כי האוצר החליט שזה מה שהוא יכול להרשות לעצמו.

יוסי שריד: לכן לא הייתי מציע, כדרכו של היושב-ראש לעשות פרובוקציה לאוצר, אלא האוצר, על-פי השיקול הממלכתי הכללי ועל-פי החשבון שלו, זה מה שהוא יכול להרשות לעצמו לתת לקולנוע בשנת התקציב הבאה.

יוסי שריד: לכן, לו מישהו היה מציע כאן עכשיו 100 מיליון שקל, קל מאוד להצביע בעד זה, אבל זו התרסה כלפי האוצר.

יוסי שריד: מכיוון שהאוצר, הוא ולא אחר, החליט ש-61 מיליון שקל זה הסכום הסביר שהמדינה יכולה להרשות לעצמה, לכן אני מציע להיצמד ל-61 מיליון שקל כרף מינימום.

חיים פרננדס: לגבי נתוני העבר - כל אחד פה בחדר יכול לפנות ולקבל את נתוני העבר.

אילן שלגי: אנחנו פנינו בצורה הכי מסודרת שאפשר.

חיים פרננדס: כל אחד יכול לפנות גם למשרד האוצר, גם לרשות השנייה וגם למועצת הכבלים והלוויין, שהם הגופים שבסופו של דבר מפקחים על הכנסות אותם גופים, ולקבל את הנתונים.

חיים פרננדס: אני רוצה לציין שאני מעולם לא ראיתי את המכתבים שכבוד יושב-ראש הוועדה שלח לשר האוצר.

חיים פרננדס: אני מבטיח לך שמחודש ינואר, כשנתפנה מעבודת התקציב, אני אעביר את כל הנתונים שנמצאים ברשותי.

חיים פרננדס: בכל מקרה, הנתונים הוצגו בפני מועצת הקולנוע במהלך שנת 2003.

חיים פרננדס: דבר נוסף, לגבי נושא של קביעת סכום תקציב בתוך חוק - באופן בסיסי אנחנו חושבים שזו טעות ממדרגה ראשונה.

חיים פרננדס: אני חושב שמסלפים את דברינו.

חיים פרננדס: משרד האוצר מעולם לא הציע לקבוע בחקיקה איזשהו סכום, גבוה יותר או פחות.

חיים פרננדס: מעולם לא עשינו זאת.

חיים פרננדס: הסכמים מינהליים, כמו שחבר הכנסת שריד - שבעבר גם היה שר וחתם על הסכמים מינהליים - זה סיפור אחד.

יוסי שריד: לא חתמתי מעולם על שום הסכם מינהלי מהסוג הזה.

חיים פרננדס: אז מנכ"ל המשרד שכיהן תחתיך.

יוסי שריד: לא.

יוסי שריד: לא היה בכלל מעמד כזה שבו מפלגות מחלקות שלל של 250 מיליון שקל.

יוסי שריד: אני לא זוכר דבר כזה.

מארק רוזנבאום: למיטב ידיעתי מועצת הקולנוע מעולם לא קיבלה נתונים מהאוצר.

יוסי שריד: יש להניח שלו היתה מקבלת לא היתה דורשת.

מארק רוזנבאום: זה נדון בכל הפורומים אצלנו כדי ללכת לבג"ץ בעניין הזה ואף אחד לא קיבל נתונים.

חיים פרננדס: אתה יכול להסתכל בפרוטוקול מישיבה שהיתה בקיץ האחרון במשרדו של מר אולניק, מנכ"ל משרד התקשורת.

חיים פרננדס: זו היתה ישיבה בהשתתפות צח גרניט, יועץ השרה, ובהשתתפות אלי זוהר, יושב-ראש מועצת הקולנוע.

חיים פרננדס: באותה ישיבה הוצגו כל הנתונים.

יוסי שריד: אפשר להצביע.

יוסי שריד: אני מציע את הצעתי שכורכת את שני הדברים כאחד - גם סעיף 11(ב) וגם 61 מיליון שקל כרף מינימום.

אילן שלגי: אני מוצא לנכון עכשיו לא לקיים הצבעה.

אילן שלגי: בשעה שתיים-עשרה יש לנו ישיבה בנושא אחר.

אילן שלגי: לפיכך תואילו לחזור ונתכנס בשעה 11:45.

אילן שלגי: נמשיך את הישיבה הזאת בשעה 11:45.

יוסי שריד: הבנתי את הרמז ואני חושב שאפשר לקצר את זה.

יוסי שריד: אם אתה אומר שתגייס את הרוב הקואליציוני לעניין זה, אז לא צריך להחזיק אנשים במתח.

יוסי שריד: אנחנו יכולים להיכנע ללא תנאי.

יוסי שריד: אנחנו יודעים שאין לנו רוב.

יוסי שריד: (הפסקה)

אילן שלגי: לנו יש הודעה של האוצר שאומרת שהאוצר מקבל עליו שאנחנו לא נקבל את סעיף 105 לחוק ההסדרים, כלומר נשאיר בתוקפו את סעיף 11(ב) לחוק הקולנוע.

אילן שלגי: האוצר התחייב שהוא לא יגיש על כך הסתייגות.

אילן שלגי: לעומת זאת, יש פה חברים שרוצים שנרחיב מעבר לזה וגם נקבע שיהיה סכום מינימלי שיוקצה לקולנוע כל שנה.

אילן שלגי: אמרתי שאני מאוד אשמח, ואני מתכוון בקרוב, בחודש ינואר, לקיים דיון, כדי להביא לכך שהקולנוע יקבל כמה שיותר כספים.

אילן שלגי: היום עלינו להיות מעשיים מחשש שניקלע ל"תפסת מרובה לא תפסת".

ראובן ריבלין: חבר הכנסת שריד, בתור ותיק חברי הכנסת כאן, אם הממשלה ביקשה בקשה ואנחנו לא מסכימים לה והיא חוזרת בה מבקשתה, אנחנו יכולים לבקש מוועדת החינוך של הכנסת לקבוע מה גובה התמלוגים?

ראובן ריבלין: זה דבר שוועדת הכלכלה צריכה לקבוע בחוק התקשורת.

ראובן ריבלין: נדמה לי שאנחנו חורגים מהסמכות של הוועדה.

ראובן ריבלין: לטעמי האישי צריך להמשיך את המאבק במקום הנכון, שהוא ועדת הכלכלה.

ראובן ריבלין: דרך אגב, בזמנו היו לי כמה הצעות, שאם היו שומעים אותן אז, אולי היום המצב היה אחר.

ראובן ריבלין: בסך הכול, נדמה לי שזה לא מתפקיד הוועדה.

ראובן ריבלין: הוועדה יצאה וכל תאוותה בידה וזה חזרתה של הממשלה בה מדרכה לבטל את הסעיף העיקרי בחוק הקולנוע.

יוסי שריד: כבוד היושב-ראש, קודם כל צדקת בקביעה שאני הוותיק בחברים כאן.

יוסי שריד: הבעיה רק שחרף ניסיוני העשיר מעולם לא היה לי ניסיון עם ממשלה כזאת ולכן אני כאילו חדש.

יוסי שריד: כלומר, עם ממשלה כזאת לא היה לי ניסיון.

יוסי שריד: אני מתכוון לזה שהסכמים זה לא הסכמים, וחתימה זה לא חתימה וחוזה זה לא חוזה.

יוסי שריד: לכן אף פעם לא התנסיתי בממשלה כזאת.

יוסי שריד: אני יודע שבזמנים אחרים היה קשה להגיע להסכם, אבל כשהיית מגיע להסכם, ההסכם היה מכובד.

יוסי שריד: אם היושב-ראש מעלה נימוק פרוצדורלי - וזה נימוק פרוצדורלי - אני חושב שמתפקידה של ועדת החינוך לתת מושג ברור לאוצר למה אנחנו מתכוונים, כי אנחנו יודעים שאנחנו יכולים לבטל את 11(ב) והקולנוע לא יקבל אפילו אגורה אחת או יקבל קומץ שאיננו משביע, לא ארי, אלא חתול.

ראובן ריבלין: אבל לא מבטלים את הסעיף.

יוסי שריד: נכון, אבל אנחנו לא יודעים מה התמלוגים לגבי העבר, לא כל שכן לגבי העתיד.

יוסי שריד: לכן, כאשר אתה קובע אחוז מתמלוגים שאתה לא יודע וברור לגמרי שהתמלוגים ילכו ויפתחו וכתוצאה מזה גם עלה הסכום של 61 מיליון שקל, אנחנו רוצים לתת לאוצר מושג ברור שאנחנו מתכוונים לסכום כזה.

יוסי שריד: זו גם הצעתי.

אילן שלגי: הנושא להצבעה הוא פשוט מאוד - התנגדות לסעיף 105 לחוק ההסדרים.

אילן שלגי: המשמעות של זה היא שסעיף 11(ב) לחוק הקולנוע יישאר על כנו.

יוסי שריד: אני גם מבקש להצביע על ההצעה שלי.

אילן שלגי: מי בעד ההצעה שהצעתי?

אילן שלגי: בעד ההצעה - 7 נגד - 3

יוסי שריד: עכשיו אני מציע להצביע על ההצעה שלך ולהוסיף שהסכום לא יפחת מ-61 מיליון שקל.

יוסי שריד: כדי להקל אני מציע לומר שזו הוראת שעה לשנה הזאת.

ראובן ריבלין: חבר הכנסת שריד, אתה צריך להגיש הסתייגות ואז יצביעו על ההסתייגות.

יוסי שריד: בסדר, אני מגיש הסתייגות.

ראובן ריבלין: אם ההסתייגות תתקבל זו תהיה הצעת הוועדה ואם היא לא תתקבל - חבר הכנסת שריד יוכל להגיש אותה כהסתייגות שתעבור שלוש קריאות.

יוסי שריד: אם ההסתייגות הזאת לא תתקבל אני אגיש את זה כהסתייגות לחוק.

מתן וילנאי: האוצר באופן מסורתי נגד סעיף 11 והם משחקים איתו לאורך כל השנים.

מתן וילנאי: חייבים לקבוע כלל שבשנת 2004 יתוקן הסעיף בהתאם, מכיוון שהתמלוגים נעלמו וצריך לתקן את זה בדרך אחרת.

מתן וילנאי: אני חושב שחייבים להכניס את זה כאן ולהוסיף את ההסתייגות של חבר הכנסת שריד.

אילן שלגי: כבר הבטחתי שבינואר תתקיים כאן ישיבה בנושא הזה.

אילן שלגי: מי בעד הסתייגותו של חבר הכנסת שריד?

אילן שלגי: בעד - 3 נגד - הרוב

אילן שלגי: אני מודה לכולם, הישיבה נעולה.

אילן שלגי: - - - - - -